Joe Biden, forseti Bandaríkjanna, hyggst grípa til víðtækra ráðstafana vegna útbreiðslu omíkron-afbrigðisins sem nú þegar er orðið ráðandi í landinu.
Omíkron-afbrigði kórónuveirunnar er orðið allsráðandi í nýjum smitum meðal Bandaríkjamanna. Samkvæmt tölum bandarísku sóttvarnastofnunarinnar má rekja um það bil 73 prósent allra nýrra smita vikuna fyrir síðasta laugardag til omíkron-afbrigðisins. Í ríkjunum Oregon og Washington á vesturströnd Bandaríkjanna og Idaho teljast ríflega 96 af hundraði nýrra smita vera af völdum Omíkron-afbrigðisins. Svipaða sögu er að segja úr Suðurríkjunum og hluta miðvesturríkjanna.
Bæði New York Times og Washington Post greina frá því að Joe Biden muni í dag kynna umfangsmiklar ráðstafanir til að bregðast við veirunni. Þær fela meðal annars í sér að fjöldi nýrra skimunarstaða verður settur upp, um þúsund heilbrigðisstarfsmenn á vegum hersins verða í viðbragðsstöðu til að aðstoða ef spítalar yfirfyllast og 500 milljónum hraðprófa verður dreift til almennings án endurgjalds. Þá verður almannavarnastofnun Bandaríkjanna falið að aðstoða ríki við að fjölga sjúkrarýmum og alríkisstjórnin verður með tiltækar öndunarvélar og hlífðarfatnað fyrir þau ríki sem þurfa.
New York Times segir að forsetinn muni forðast í lengstu lög að tala um hertar samkomutakmarkanir eða útgöngubann, heldur eigi áherslan að vera á kosti bólusetningar og aukið aðgengi að skimun. Hins vegar hafi ráðgjafar forsetans og sérfræðingar miklar áhyggjur af að sjúkrahús víðs vegar um landið komi ekki til með að ráða við álagið, jafnvel þótt veiran valdi ekki jafn alvarlegum veikindum og fyrri afbrigði eins og margt bendir til. Fjöldi þeirra sem komi til með að smitast verði svo mikill að sjúkrahús muni eftir sem áður fyllast. Einungis þriðjungur fullbólusettra Bandaríkjamanna hefur fengið örvunarskammt.
Omíkron afbirgði kórónuveirunnar er orðið ráðandi í Bandaríkjunum. Joe Biden kynnir í dag viðamiklar ráðstafanir til að bregðast við útbreiðslu afbrigðisins. 